**Univers static**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

niște pete sunt casele pe orizontul tulbure

și tu asculți undeva ascuns de ziduri monotonia

ce a pătruns peste tot până și în viața ta lăuntrică

unde nu mai are loc decât un schopenhauer nebun

de ferestre s-a lipit întunericul și te ține captiv

în penumbra asumată

doar cuvintele îți clădesc existența dorită

cuvintele gândurilor prin care

un soare stins învață iar să respire

și te așezi alături de ficțiune și sondezi ființa

cu întâmplări niciodată reale în care intenția este doar o literă

mereu alta

cuprinsă între alfa și omega altfel înțelese

iar orizontul acesta monoton unde explorezi cunoașterea

se modelează în valuri la cântecul unui canar

de afară

adina v.

10.07.2019